เปิด5หุ้นขวัญใจกองทุน
&#8216;มอร์นิ่งสตาร์&#8217;ล้วงพอร์ตครึ่งปีแรก ชี้กลยุทธ์เทรดพ่ายลงทุนระยะยาว
11 ส.ค. 2554

‘มอร์นิ่งสตาร์’ล้วงพอร์ตครึ่งปีแรก ชี้กลยุทธ์เทรดพ่ายลงทุนระยะยาว
“มอร์นิ่งสตาร์” เปิดโพย 5 หุ้นเด่น BBLCPALLPTTROBINSBANPU ดัน 10 กองทุนผลดำเนินงานดีสุดใน 6 เดือนแรกของปี ชี้ครึ่งแรกปีนี้กองทุนขยันเทรดสู้ลงทุนระยะยาวไม่ได้
นายพีร์ ยงวณิชย์ กรรมการผู้จัดการ บริษัท มอร์นิ่งสตาร์ รีเสิร์ช (ประเทศไทย) กล่าวว่า จากการตรวจสอบพอร์ตการลงทุนของกองทุนหุ้นที่มีผลดำเนินงานดีที่สุด 10 อันดับแรก ในช่วง 6 เดือนแรกปีนี้ จากการจัดอันดับของมอร์นิ่งสตาร์ พบว่า ทุกกองทุนมีการลงทุนกระจุกตัวอยู่ในหุ้น 5 ตัว ได้แก่ ธนาคารกรุงเทพ (BBL) บริษัท ซีพี ออลล์ (CPALL) บริษัท ปตท. (PTT) บริษัท ห้างสรรพสินค้าโรบินสัน (ROBINS) และบริษัท บ้านปู (BANPU) รวมกันแล้วมีสัดส่วนการลงทุนเกือบ 50% 
นอกจากนี้ หากแบ่งตามกลุ่มอุตสาหกรรมแล้ว กองทุนทั้ง 10 กองทุนมีสัดส่วนการลงทุนในกลุ่มธนาคารและสถาบันการเงินมากที่สุด 35% กลุ่มสินค้าอุปโภคบริโภค 20% และพลังงาน 16%
ทั้งนี้ กองทุนที่มีผลดำเนินงานดีที่สุดในช่วงครึ่งแรกของปี มีอัตราผลตอบแทนระหว่าง 7.18-10.51% โดยเป็นกองทุนภายใต้การบริหารจัดการของบริษัทหลักทรัพย์จัดการกองทุน (บลจ.) บัวหลวง และกรุงศรี ขณะที่ค่าเฉลี่ยผลดำเนินงานของกองทุนหุ้นทั้งอุตสาหกรรมอยู่ที่ 0.07% และผลดำเนินงานต่ำสุด ลบ 9.28% โดยที่ดัชนีตลาดหลักทรัพย์ปรับเพิ่มขึ้น 0.84%
“คนส่วนใหญ่มักคิดว่า กองทุนจะลงทุนในกลุ่มพลังงานมากที่สุดแต่ในกองทุน 10 กองทุนนี้ ลงทุนในกลุ่มธนาคารเป็นส่วนใหญ่ และค่อนข้างจะเลือกหุ้นที่จะลงทุน นอกจากนี้จะเห็นว่าในครึ่งแรกของปีนี้ บลจ.ที่มีผลดำเนินงานดีที่สุด จะมีสไตล์การลงทุนระยะยาว ขณะที่ บลจ.ที่เน้นการซื้อขายเก็งกำไรจะได้ผลตอบแทนไม่ดีนัก เนื่องจากปีนี้ตลาดหุ้นปรับเพิ่มขึ้นค่อนข้างมากทำให้การถือลงทุนระยะยาวได้ผลตอบแทนดีกว่า” นายพีร์ กล่าว
นายสถาปนะ เลี้ยวประไพ เลขาธิการและประธานเจ้าหน้าที่บริหาร สมาคมจัดการลงทุน กล่าวถึงแนวโน้มของอุตสาหกรรมกองทุนในครึ่งหลังของปีว่า มีความเป็นไปได้ที่มูลค่าสินทรัพย์ภายใต้การบริหาร (เอยูเอ็ม) จะปรับลดลง เพราะมีกองทุนรวมตราสารหนี้ต่างประเทศที่จะครบกำหนด 9 หมื่นล้าน และการแข่งขันด้านดอกเบี้ยของธนาคารพาณิชย์
“ในครึ่งแรกของปีมีกองทุนเกาหลีที่ครบกำหนดไปแล้ว 1.5-1.6 แสนล้านบาท ซึ่งส่วนใหญ่จะโยกกลับไปฝากธนาคาร และจนถึงปี 2556 จะทยอยครบอีก 1.4 แสนล้านบาท” นายสถาปนะ กล่าว